Ndaha tsa nkjin ṉkjún kju̱a̱nkjún xi kitsꞌín Jesu nginku̱n xu̱ta̱,
tu̱nga najmi kisꞌejihín ra̱ yáha kui.
Bꞌa̱ kama tu̱ xi tsitjusuhun én xi kitsú nda̱ profeta̱ Isaia̱ má nga bꞌa̱ tsꞌín yꞌétꞌa:
Ji Nti̱a̱,
¿yá xi kisꞌejihi̱n én xi kichubai̱?
¿Yá xi kisꞌejña chjihi̱ ngaꞌyúhu̱n Nti̱a̱ná?
Kui kju̱a̱ha nga najmi kama kisꞌejihi̱n ra̱ xu̱ta̱,
a̱tꞌaha̱ bꞌi̱ ta̱ tsꞌín yꞌétꞌa ya Isaia̱ éhe̱n Nti̱a̱ná:
Nti̱a̱ná yꞌéchja tunku̱n xu̱ta̱ xuꞌbi̱ ko̱ kitsꞌín ndjá ani̱ma̱ha̱,
tu̱ xi najmi sku̱e̱he ko̱ tu̱ xi najmi ka̱mankjihi̱n ra̱,
tsa tsꞌi̱ínkꞌóntjaiya ani̱ma̱ha̱ xi má nga tsꞌinnkíhi̱ xu̱ta̱ xuꞌbi̱.
Bꞌa̱ kitsú Isaia̱ a̱tꞌaha̱ kikie kju̱a̱chánkaha̱ Jesu ko̱ kinchja̱ni̱jmíyaha.
Ko̱ ta̱ nkjin maha já tjíxá xi kisꞌejihi̱n Jesu,
tu̱nga najmi kitsꞌínkiehé yjoho̱ a̱tꞌaha̱ tsankjún já fariseo̱ ko̱ najmi mjehe̱ nga ku̱i̱chꞌonsje a̱jihi̱n xu̱ta̱ sinagoga̱.
Bꞌa̱ kitsꞌín a̱tꞌaha̱ ꞌyún kama tsjo saha̱ nga sꞌe̱he̱ kju̱a̱chánka a̱jihi̱n xu̱ta̱ nga nginku̱n Nti̱a̱ná.
ꞌYún kinchja̱ Jesu nga bꞌi̱ kitsú:
—Xi sꞌejihi̱n an,
najmi tu̱ nku an tísꞌejihi̱n.
Ta̱ tísꞌejihi̱n xi kitsꞌín nibána.
Xi tíbena,
tíbe xi kitsꞌín nibána.
An ndꞌí xi jꞌai tsꞌín ndzjehe̱n xu̱ta̱ a̱sunntei̱,
tu̱ xi ngayjee̱ xi sꞌe̱jihi̱n ra̱ an najmi kꞌúéntuhu má jyuu̱n.
’Tsa tjín xi ku̱i̱ntꞌé én xi tínchja tu̱nga najmi tsꞌi̱íntjusuhún,
najmi an kuasehe̱ má ni xi nda ko̱ má ni xi najmi nda xi kitsꞌín xu̱ta̱ xuꞌbo̱.
A̱tꞌaha̱ najmi kui xóo̱ jái̱hina.
Jái̱ tsꞌinkꞌanki níná xu̱ta̱.
Xi tsꞌi̱ín tꞌaxínna ko̱ najmi tsꞌi̱ínkjáíhi̱n én xi tínchja,
tíjña xi ku̱a̱se̱he̱ má ni xi nda ko̱ má ni xi najmi nda xi kitsꞌín.
Én xi tínchja,
kui xi kꞌu̱éjñanehe̱ ni xi kanéhe̱ xu̱ta̱ xuꞌbo̱ ni̱stjin xi fekuu̱.
’A̱tꞌaha̱ najmi kuenta̱na̱ tínchjahana.
Kuenta̱ha̱ ní Na̱ꞌmi xi kitsꞌín nibána tínchjahana.
Kui xi kitsjána kju̱a̱ má nihi xi tjíhin nga kuinchja ko̱ kuakuyá.
Ko̱ be nga kju̱a̱téxumaha̱ tsꞌi̱ínkꞌíéntu tíkꞌun síhi̱n xu̱ta̱.
Kui kju̱a̱ha,
xi nkú kitsúhuna Nti̱a̱ Na̱ꞌmiu̱,
bꞌa̱ tsꞌín tínchja.